b"\n_START_ARTICLE_\nAndr\xc3\xa9s Hen\xc3\xa1ndez Ros\n_START_SECTION_\nBiografia\n_START_PARAGRAPH_\nHern\xc3\xa1ndez Ros va n\xc3\xa9ixer el 30 de juliol de 1948 al paratge de La Galapacha, situada al nucli de Guadalupe, al municipi de M\xc3\xbarcia. Durant els seus estudis de mestre qu\xc3\xadmic va comen\xc3\xa7ar la seva activitat sindical i pol\xc3\xadtica a la clandestinitat. A finals dels anys 60 va afiliar-se a l'Acci\xc3\xb3 Sindical de Treballadors (AST), organitzaci\xc3\xb3 d'inspiraci\xc3\xb3 marxista precursora de la ORT (Organitzaci\xc3\xb3 Revolucion\xc3\xa0ria dels Treballadors)._NEWLINE_El 7 de novembre de 1970, durant el servei militar, va ser detingut acusat d'associaci\xc3\xb3 il\xc2\xb7l\xc3\xadcita. A la pres\xc3\xb3, va contraure matrimoni. El 1974, un cop alliberat, va emprendre diversos negocis, entre ells l'obertura d'una llibreria que fou utilitzada com a tapadora per l'oposici\xc3\xb3 moderada d'esquerres durant els \xc3\xbaltims anys del franquisme._NEWLINE_El 1975 va ingressar al Partit Socialista Obrer Espanyol (PSOE), del qual fou nomenat, el 1978, Secretari General de la formaci\xc3\xb3 a M\xc3\xbarcia (PSRM). M\xc3\xa9s tard, fou nomenat president del Consell Regional de M\xc3\xbarcia, ens auton\xc3\xb2mic precursor de les actuals institucions auton\xc3\xb2miques.\n_START_SECTION_\nDimissi\xc3\xb3 com a President\n_START_PARAGRAPH_\nAndr\xc3\xa9s Hern\xc3\xa1ndez Ros va esdevenir un dels primers pol\xc3\xadtics socialistes espanyols esquitxat per un suposat esc\xc3\xa0ndol de corrupci\xc3\xb3 que mai es va poder demostrar. M\xc3\xa9s concretament, l'acusaci\xc3\xb3 d'intent de compra de dos periodistes del diari La Verdad va acabar provocant la seva dimissi\xc3\xb3 al capdavant del Govern murci\xc3\xa0 el 1984._NEWLINE_Des de llavors, va viure completament apartat de la vida pol\xc3\xadtica i institucional de la Regi\xc3\xb3 de M\xc3\xbarcia."